**AUTORITATEA TERITORIALĂ DE ORDINE PUBLICĂ CLUJ**

Nr. 9/23.04.2021

**INFORMARE**

**privind nivelul de asigurare a securităţii şi a siguranţei civice a comunităţii**

Autoritatea Teritorială de Ordine Publică este un organism cu rol consultativ, fără personalitate juridică, care s-a constituit şi funcţionează pe lângă Consiliul Judeţean Cluj. Autoritatea îşi desfăşoară activitatea în conformitate cu prevederile Legii nr. 218/2002 privind organizarea şi funcţionarea Poliţiei Române şi ale Regulamentului de organizare şi funcţionare a Autorităţii Teritoriale de Ordine Publică aprobat prin Hotărârea Guvernului nr.787/ 2002, în scopul asigurării bunei desfăşurări şi sporirii eficienţei serviciului poliţienesc din unitatea administrativ-teritorială în care funcţionează.

În conformitate cu prevederile legale, Autoritatea îşi desfaşoară activitatea în plen şi în 3 comisii de lucru: Comisia de coordonare, situaţii de urgenţă şi pentru petiţii, Comisia de planificare, stabilire şi evaluare a indicatorilor de performanţă minimali şi Comisia pentru probleme sociale, standarde profesionale, consultanţă şi drepturile omului.

Având în vedere prevederile Legii nr.218/2002 şi ale H.G.nr.787/2002, Autoritatea Teritorială de Ordine Publică prezintă trimestrial, în faţa Consiliului Judeţean, informări asupra eficientei serviciului poliţienesc.

În acest sens, precizăm faptul că, activitatea desfăşurată de Inspectoratul de Poliţie Judeţean Cluj în anul 2020 s-a axat, în principal, pe realizarea unor obiective prioritare cum sunt:

1. Prevenirea şi combaterea criminalităţii organizate, transfrontaliere şi terorismului;
2. Prevenirea şi combaterea macrocriminalităţii, în special a criminalităţii economico-financiare şi corupţiei;
3. Creşterea gradului de siguranţă şi protecţie a cetăţeanului;
4. Creşterea nivelului de securitate a persoanelor fizice/juridice şi entităţilor statului în spaţiul cibernetic;
5. Consolidarea frontierei de stat, gestionarea problematicii migraţiei ilegale, azilului şi integrarea străinilor;
6. Dezvoltarea capacităţii administrative şi operaţionale a structurilor cu atribuţii în domeniul ordinii şi siguranţei publice.

De asemenea, activităţi deosebit de importante au fost desfăşurate şi pentru realizarea misiunilor specifice din competenţa Inspectoratului de Poliție Județean Cluj în contextul prevenirii răspândirii la nivel naţional a infecţiei cu Coronavirus SARS-CoV-2.

Având în vedere cele trei priorităţi naţionale stabilite la nivelul Poliţiei Române (prevenirea infracţiunilor contra patrimoniului, prevenirea delincvenţei juvenile şi a victimizării minorilor, prevenirea violenţei domestice), în anul 2020, activitatea de analiză şi prevenire a criminalităţii s-a desfășurat, cu preponderență, pe următoarele coordonate:

* implementarea la nivel local a programelor elaborate în baza priorităţilor naţionale ale Poliţiei Române
* iniţierea şi implementarea proiectelor şi campaniilor locale
* îmbunătăţirea relaţiei dintre Poliţie şi comunitate

În cursul anului 2020 au fost derulate 13 campanii și proiecte de prevenire, cele 215 activităţi desfăşurate pe linia informării și prevenirii antiinfracţionale şi antivictimale a cetățenilor au avut peste 2201 beneficiari. În școli au fost realizate on line și față în față 103 întâlniri.

Au fost desfăşurate acţiuni de informare şi prevenire în cadrul proiectelor/campaniilor „De mic învăţ să mă feresc de rele”, „Şcoala siguranţei Tedi”, „Poliţia alături de noi”, „La drum în siguranţă”, „Şcoala fără bullying şi fără violenţă”, Campania ”Atenție la neatenție”, Proiectul ”Copil iubit la bord”,Proiectul de siguranță rutieră pe trotinetele electrice, Proiectul de prevenire a consumului de droguri în rândul adolescenților.

În contextul deosebit generat de pandemie și în considerarea măsurilor de distanțare socială, pentru îndeplinirea atibuțiilor de informare și prevenire a criminalității, au fost realizate filme educative cu un conținut structurat pe diferite teme de interes, în special pentru adolescenți și părinții acestora. Filmele au fost adresate publicului larg prin canalul de Youtube “Prevenire Cluj” și pagina de Facebook cu același nume.

Cu sprijinul autorităților publice locale, spoturile de promovare a regulilor de circulație cu trotinetele electrice au fost difuzate în mijloacele de transport în comun ale Companiei de Transport Public din Cluj-Napoca și în baza parteneriatelor publice-private încheiate cu reprezentanții mall-urilor de pe raza municipiului reședintă de județ, acestea fiind proiectate în incinta spațiilor comerciale.

În anul 2020, poliţia a fost sesizată (plângere, denunţ, acte încheiate de alte organe de constatare prevăzute de lege sau sesizare din oficiu) despre comiterea unui număr de 14.166 de infracţiuni, înregistrându-se o scădere a criminalităţii sesizate.

Distribuţia infracţiunilor sesizate pe categorii de infracțiuni a înregistrat următoarea dinamică:

* 62,56% sunt infracţiuni judiciare;
* 8,58% sunt infracţiuni economico-financiare;
* 28,58% sunt infracţiuni de altă natură.

Numărul infracţiunilor contra persoanei a înregistrat o scădere datorită scăderii numărului infracţiunilor contra integrităţii corporale sau sănătăţii.

Infracţiunile de mare violenţă, prin rezultatele distructive pe care le antrenează, precum şi prin pericolele potenţiale reprezentate de personalităţile agresive ale făptuitorilor, au impus o atenţie prioritară în vederea creşterii sentimentului de siguranţă civică şi linişte pentru cetăţenii din judeţul Cluj.

Infracţiunile de tâlhărie sesizate au scăzut. Dintre acestea, 35,57% sunt infracţiuni de tâlhărie comise pe stradă, 15,38% sunt infracţiuni de tâlhărie comise prin smulgere de obiecte, 19,23% sunt infracţiuni comise în locuinţe, 10,57% sunt infracţiuni comise cu arme albe, iar 0,96% sunt infracţiuni comise în scara blocurilor, pe holuri, în lift.

În privinţa criminalitãţii contra patrimoniului a fost înregistrată o diminuare a acestui gen de infracțiuni.

În economia infracţiunilor patrimoniale, ponderea cea mai mare o ocupă infracţiunile de furt, respectiv 55,11% din totalul infracţiunilor patrimoniale.

Numãrul infracţiunilor de furt din locuinţe, furt din societăţi comerciale, furt din buzunare, poşete şi genţi şi furt din autovehicule au înregistrat o diminuare cu 26,44%, 22,24%, 56,76%, respectiv cu 23,73%. De asemenea, şi numărul infracţiunilor de furt de auto a scăzut cu 40,26%.

În judeţul Cluj au fost înregistrate 728 infracţiuni stradale.

Distribuţia infracţiunilor sesizate pe categorii de infracţiuni evidenţiază faptul că 87,36% dintre acestea sunt infracţiuni de furt, iar 5,63% sunt infracţiuni de tâlhărie.

Dintre infracţiunile de furt stradal, ponderea cea mai mare o au furturile din auto, care reprezintă 28,84% din totalul infracțiunilor de furt şi furturile din buzunare, poşete şi genţi, acestea reprezentând 21,08% din totalul infracţiunilor de furt sesizate.

Ponderea infracţiunilor sesizate în mediul rural evidenţiază că, poliţia a fost sesizată ( prin plângere, denunţ, acte încheiate de alte organe de constatare prevăzute de lege sau sesizare din oficiu) cu privire la 4.140 de infracţiuni.

Dintre acestea, infracţiunile economico-financiare au crescut iar infracţiunile judiciare și cele de altă natură înregistrează o scădere.

De asemenea, infracţiunile contra persoanei, infracţiunile contra integrităţii corporale sau sănătăţii și infracţiunile contra patrimoniului au înregistrat o scădere.

În cooperare cu instituţiile cu atribuţii în domeniul prevenirii şi combaterii ilegalităţilor în domeniul silvic au fost organizate 919 controale pe linia provenienţei, prelucrării, depozitării şi valorificării materialului lemnos şi pe linia legalităţii transportului materialului lemnos.

În urma activităţilor desfăşurate în zonele de risc forestier identificate pe raza judeţului Cluj, au fost înregistrate 395 de dosare penale având ca obiect infracţiuni la regimul silvic și s-a dispus efectuarea în continuare a urmăririi penale în 38 de dosare penale. Totodată, s-a dispus confiscarea cantității de 3188 mc material lemnos în valoare de 803,04 mii de lei.

Având ca prioritate creşterea gradului de siguranţă a cetăţenilor, poliţiştii au întreprins numeroase activităţi de menţinere a ordinii publice:

* + 2047 de acţiuni cu efective mărite
  + 61 razii

Cu ocazia desfăşurării acestor activităţi au fost descoperite 810 infracţiuni, din care, în flagrant, 656 de infracţiuni.

Au fost aplicate 9597 de sancţiuni contravenţionale pentru nerespectarea prevederilor Legii nr. 61/1991, pentru sancționarea faptelor de încalcare a unor norme de convieţuire socială, a ordinii şi liniştii publice şi  434 sancţiuni contravenţionale pentru nerespectarea prevederilor Legii 333/2003 si a HG 301/2021 privind paza obiectivelor, bunurilor, valorilor si protectia persoanelor.

Poliţiştii de proximitate au desfăşurat 1206 activităţi în comunitate, au consiliat  3.804 persoane care s-au prezentat la punctele de consiliere, au aplanat 379 de stări conflictuale şi au soluţionat 1239 dosare penale.

Numărul intervenţiilor efectivelor de poliţie la apelurile SNUAU 112 a crescut cu 154 de intervenţii, faţă de numărul intervenţiilor la apelurile de urgenţă înregistrate în perioada similară a anului trecut.

Cu ocazia acţiunilor organizate poliţiştii rutieri au constatat 1067 infracţiuni.

Au fost aplicate un număr de **35.386** sancţiuni contravenţionale dintre care, cu titlu de exemplu, 17.103 pentru depășirea vitezei maxime admise, 5.172 pentru neportul centurii de siguranță, 1.759 pentru folosirea telefonului mobil, 947 pentru indisciplina pietonală, 653 pentru nerespectarea regulilor privind depășirea.

Au fost reţinute 5.421 permise de conducere și au fost retrase 1444 certificate de înmatriculare.

În urma constatărilor făcute au fost întocmite şi înaintate către autorităţile publice locale şi administratorii drumurilor publice un număr de 129 de informări, fiind aplicate 16 sancţiuni contravenţionale administratorilor drumurilor.

În ceea ce privește riscul rutier, pe raza județului Cluj au fost înregistrate 261 de accidente rutiere grave care s-au soldat cu decesul a 48 de persoane, cu rănirea gravă a 252 de persoane și rănirea ușoară a 71 de persoane.

Au fost întocmite 1800 știri și comunicate de presă, care s-au reflectat în presa online, scrisă, la radio și TV. Au fost realizate 1830 de informări de presă și interviuri la posturi de radio și tv.

Pe linia Legii nr. 544/2001 privind liberul acces la informaţiile de interes public, s-au desfăşurat activităţi privind solicitările legal adresate instituţiei noastre de către cetăţeni, instituţii, administraţie publică locală, societăţi comerciale, alte organisme. În toate cazurile au fost puse la dispoziţia petenţilor datele solicitate, în termenul stabilit de lege. Astfel, au fost soluţionate 1869 de solicitări verbale și 148 de solicitări scrise, în temeiul Legii nr. 544/2001 privind liberul acces la informaţiile de interes public.

Activităţile de relaţii cu publicul, au vizat, în primul rând, înregistrarea şi evidenţa petiţiilor adresate de către cetăţeni, sprijinindu-i în formularea petiţiilor şi cererilor, sau îndrumându-i către instituţiile care au competenţă în rezolvarea solicitărilor acestora.

Au fost soluţionate 7.316 petiţii, scrisori şi reclamaţii primite de la cetățeni în baza OG 27/2002.

De asemenea, la ghişeele de lucru cu publicul au fost eliberate certificate, autorizaţii, avize, etc., astfel:

* 76.097 certificate de cazier judiciar;
* 919 de avize/autorizaţii/permise în domeniul armelor, substanţelor periculoase şi a materiilor explozive;
* 2.041 avize/autorizaţii în domeniul organizării-sistematizării circulaţiei.

Şi în această perioadă, Inspectoratul de Poliţie Judeţean Cluj a realizat o cooperare foarte bună cu celelalte instituţii de aplicare a legii dar şi cu instituţiile şi autorităţile locale.

Totodată, autorităţile judeţene au fost informate în mod operativ şi constant cu privire la evoluţia fenomenelor antisociale şi modul în care au fost îndeplinite sarcinile propuse în plan local.

**PREŞEDINTE ATOP Cluj**

**Forna Maria**